Title: 63
Author: MZP
Last saved by: spano

Informácia
o 63. zasadnutí Výboru pre ľudské sídla EHK OSN

        63. zasadnutie Výboru pre ľudské sídla Európskej hospodárskej komisie OSN (ďalej len Výbor) sa uskutočnilo 16. až 18. septembra 2002 v Ženeve.

      Rokovanie Výboru sa sústredilo na zdôraznenie významu väzieb svojho pracovného programu na priority Agendy Habitat, Deklarácie, ako aj Plánu implementácie Svetového summitu o trvalourdžateľnom rozvoji a Miléniovej deklarácie. Výbor rokoval o posilnení sociálnych a ekonomických aspektov osídlenia o zameraní sa na problematiku chudoby v regióne EHK. Na základe podrobnej diskusie o sociálnom bývaní Výbor rozhodol o vypracovaní zásad sociálneho bývania a o uskutočnení workshopov na túto tému. Výbor schválil svoj plán práce na roky 2002 - 2005. Výbor potvrdil prioritu projektu profily krajín v sektore bývania, činností súvisiacich s evidenciou nehnuteľností a trhom s pozemkami a  privítal revíziu dát štatistického buletinu. Výbor odporučil preložiť Zásady kondomíniového vlastníctva bytov do národných jazykov členských štátov s cieľom ich čo najširšieho využitia samosprávami a bytovými družstvami v transformovaných krajinách a vyzval členské štáty implementovať tieto zásady. Výbor schválil správu z 9. Konferencie o urbánnom a regionálnom výskume, ktorá sa uskutočnila v júni 2002 v Leedse vo Veľkej Británii. Výbor schválil činnosť Poradného zboru  (Poradná sieť pre bývanie a riadenie miest) osobitne iniciovanie štúdie o systémoch financovania bývania a vyslovil podporu užšej spolupráce medzi Poradným zborom a predsedníctvom.

        Každoročne Výbor podrobnejšie diskutuje o vybranej téme – na 63. zasadnutí to bola téma „Sociálne a dostupné bývanie – nová výzva pre krajiny EHK“. V diskusii vystúpili zástupcovia rôznych krajín s cieľom špecifikovať hlavné problémy sociálneho bývania, podeliť sa o skúsenosti  a najlepšie realizácie. V diskusii vystúpili aj zástupcovia SR. Delegácie vyslovili potrebu definovať sociálne bývanie, kedže rôzne štáty rôzne chápu pojem sociálneho bývania. Rovnako štatistické dáta o sociálnom bývaní musia zodpovedať potrebám štátov jasne formulovať národnú politiku sociálneho bývania a umožniť medzinárodnú spoluprácu. Výbor rozhodol o spracovaní zásad sociálneho bývania a vytvorení skupiny expertov pre ich spracovanie.

Hlavné oblasti činnosti Výboru
        Stratégia EHK pre trvaloudržateľnú kvalitu života v sídlach v 21. storočí a Ministerská deklarácia (schválené Ministerskou konferenciou v r. 2000) sú hlavné východiskové dokumenty činnosti Výboru, sústreďujúca sa  na obmedzený počet priorít, ktorými sú:
a)	Presadzovať efektívne a demokratické riadenie rozvoja sídiel, ktoré zodpovedá potrebám miestnych komunít prostredníctvom pomoci krajinám EHK rozvíjať národné programy riadenia sídiel;
b)	Zlepšovať životné prostredie v mestách;
c)	Posilňovať sociálnu súdržnosť a bezpečnosť v mestách;
d)	Presadzovať reformy v oblasti bývania a rozvoja miest vytváraním legislatívnych, ekonomických a inštitucionálnych podmienok podporujúcich investície verejného aj súkromného sektora;
e)	Zlepšovať podmienky trhu s nehnuteľnosťami a zabezpečovať vlastnícke práva k pozemkom.

Profily krajín v sektore bývania
	Albánsko, Rumunsko a Moldavsko prezentovali výsledky profilov svojích krajín v sektore bývania vrátane implementácie odporúčaní. Pripravujú sa štúdie  pre Arménsko a Ruskú federáciu, ktorých delegácie informovali o svojej príprave na spracovanie profilu. Ukrajina potvrdila svoj záujem o spracovanie profilu.          
	Výbor zdôraznil význam činností po spracovaní profilu z pohľadu hodnotenia dopadu odporúčaní a poznatkov aké expertízy sú potrebné. Je potrebné, aby krajiny, ktoré žiadajú o spracovanie profilu krajiny, aktívne spolupracovali na príprave analýz pre jednotlivé časti profilu krajiny. Výbor rozhodol, že podnikne kroky vo vzťahu k bezprostrednej potrebe obydlí špecificky pre utečencov vo vybraných  krajinách oblasti Paktu stability, a to, za predpokladu dodatočných zdrojov,  spracovaním štúdie vychádzajúcej zo spracovaných profilov krajín v sektore bývania a zo skúseností z ich implemantácie. 
	Rumunsko usporiada diskusiu pre zhodnotenie implementácie profilu krajiny.

Zlepšenie životného prostredia v mestách
        Sekretariát informoval o výsledkoch druhého Stretnutia na vysokej úrovni k doprave, životnému prostrediu a zdraviu, ktoré sa uskutočnilo v júli 2002 v Ženeve. Stretnutie prijalo Paneurópsky program o doprave, zdraví a životnom prostredí (THE PEP: Transport, Health and Environment Pan-European Programme), ktorý obsahuje nasledovné prioritné oblasti a činnosti: 
a)	integrácia environmentálnych aspektov a aspektov zdravia do dopravnej politiky,
b)	riadenie na základe požiadaviek a modálne presuny,
c)	mestská doprava,
d)	prierezové otázky.
Za implementáciu programu je zodpovedný Riadiaci výbor pre dopravu, zdravie a životné prostredie, ktorý spolupracuje o.i. aj s Výborom pre ľudské sídla.
	Cyprus usporiada workshop o územnom plánovaní a mestskej doprave v roku 2003. Worhshop sa uskutoční v spolupráci s Riadiacim výborom pre dopravu, zdravie a životné prostredie.

Kataster a trh s pozemkami
        Činnosť v tejto oblasti Výbor vykonáva prostredníctvom Pracovnej skupiny pre správu pozemkov, a spočíva v implementácii dokumentu Výboru „Zásady správy pozemkov“ v krajinách strednej a východnej Európy. V roku 2002 sa uskutočnili workshopy v Ruskej federácii o oceňovaní nehnuteľností a v Jerevane o katastri nehnuteľností. Delegácia ruskej federácie prezentovala výsledky štúdie o právnych predpisoch obmedzujúcich vlastnícke práva k pozemkom v regióne EHK. 
	Výbor podrobne diskutoval o problematike katastra nehnuteľností vo vzťahu k ekonomickej bezpečnosti a trvaloudržateľnému rozvoju v Európe.

Modernizácia a riadenie bývania
 	Boli predstavené „Zásady obytných kondomínií“ (Zásady správy pre spoločenstvá vlastníkov), podklad pre diskusiu Výboru o praktickej implemenácii kondomíniového vlastníctva v krajinách v prechodnom období a prípadová štúdia Ruskej federácie. 
	Výbor vyzval krajiny v prechodnom období, aby zásady preložili a zabezpečili ich sprístupnenie samosprávam, združeniam vlastníkov bytov a bytovým družstvám.
	
Na základe návrhu Poradného zboru spracovať štúdiu o financovaní bývania zo súkromných zdrojov v krajinách v prechodnom období Výbor schválil prípravu „Zásad systémov financovania bývania“ a zloženie riadiacej skupiny projektu. Zásady majú napomôcť krajinám pri výbere medzi hlavnými súčasnými systémami financovania bývania. Zásady sa majú zaoberať aj s už sprivatizovaným bytovým fondom aj so systémami financovania bývania z verejných zdrojov.
	
Kolokvium o bytovom družstevníctve, organizované spoločne EHK OSN, HABITAT OSN a Medzinárodnou alianciou družstiev, sa uskutočnilo v Ankare (Turecko) a zaoberalo sa právnymi a inštitucionálnymi ako aj kultúrnymi aspektami družstevníctva a rôznymi spôsobmi vytvorenia a fungovania bytových družstiev. Dôraz sa kládol na uvedomenie spoluvlastníkov o ich právach a povinnostiach. Skúsenosti z riadenia družstiev možno využiť pri organizácii a riadení bytových kondomínií. Výbor zdôraznil väzbu medzi sociálnym bývaním a bytovými družstvami, ktorú je potrebné vziať do úvahy v rámci aktivít v oblasti sociálneho bývania a pri spracovaní profilov krajiny v sektore bývania.

Rozvoj štatistiky osídlenia
        Sekretariát prezentoval analýzu dát dostupných v dvojročenke  štatistiky bývania a výstavby pre Európu a severnú Ameriku. Fínska delegácia informovala o stretnutí ministrov zodpovedných za bývanie EÚ, ktorí rozhodli o vytvorení skupiny expertov s úlohou analyzovať súčasné štatistické dáta, ich zber a porovnateľnosť. Táto skupina bola vytvorená zo zástupcov členských štátov EÚ a Eurostatu a bolo by želateľné, aby sa EHK OSN  zúčastnila na práci tejto skupiny. 
	Výbor vyzval členské krajiny, aby informovali sekretariát o dodatočných dátach potrebných pre účely bytových politík a oznámili záujem zúčastniť sa na konzultáciách spolu so Štatistickou sekciou EHK o štatistike v oblasti bývania. Výbor požiadal sekretariát, aby pripravil konkrétny návrh pre prípravu štatistického buletinu v roku 2003.
	Predstavitelia Svetového centra požiarnej štatistiky informovali o ročnej správe o stratách spôsobených požiarmi.

Hlavné trendy charakterizujúce rozvoj sídiel
        V júni 2002 sa uskutočnila v Leedse vo Veľkej Británii 9. konferencia o urbánnom a regionálnom výskume Výboru pre ľudské sídla EHK OSN. Výbor schválil správu a výsledky konferencie a otázky, ktoré konferencia navrhla pre ďalší výskum. Štúdijná cesta pred konferenciou dokumentovala príklady ekonomickej reštrukturalizácie centrálnej časti Leedsu a revitalizácie historickej štruktúry v Leedse a Bradforde. 
        Hlavným cieľom konferencie bola identifikácia síl ovplyvňujúcich rozvoj miest a realizáciu mestských politík prostredníctvom analyzovania hlavných trendov charakterizujúcich rozvoj sídiel jako aj prezentácia skúseností jednotlivých štátov vo formulovaní politík a ich implementácii, ktoré sledujú trvaloudržateľný rozvoj sídiel. Slovenská republika sa aktívne zúčastnila na konferencii.
	Výbor privítal ponuku Slovenskej republiky byť hostiteľom 10. konferencie o urbánnom a regionálnom výskume v roku 2006.

Predsedníctvo
        Do predsedníctva Výboru boli schválení zástupcovia Albánska, Českej  republiky, Rakúska, Holandska, Poľska a Švédska. Predsedníčkou sa stala Ing.arch.Elena Szolgayová zo Slovenskej republiky (z MVRR SR).

Záver:

        Slovenská republika sa aktívne podieľa na činnosti Výboru. Spoluprácu v rámci Výboru považujeme za partnerskú a osobitne dôležitú a prospešnú v tom, že umožňuje vzájomnú spoluprácu a výmenu informácii a skúseností s krajinami regiónu EHK a ich oboznámenie so slovenskými špecifikami a prínosmi v oblasti osídlenia a bývania, vrátane uplatňovania princípov trvaloudržateľného rozvoja. 
V Slovenskej republike sa uskutoční budúca konferencia o urbánnom a regionálnom výskume Výboru pre ľudské sídla EHK OSN, čo si vyžaduje nielen organizačnú ale najmä odbornú prípravu a zabezpečenie spracovania výskumných úloh, ktoré možno na konferencii prezentovať. Slovenská republika prostredníctvom svojho experta sa zúčastňuje na vypracovaní Profilov krajiny v sektore bývania a na spracovaní Zásad systémov financovania bývania. 
Hlavnými výstupmi z jednotlivých úloh Výboru sú odporúčania pre postup krajín v oblasti rozvoja osídlenia a bývania, ktoré práve preto, že vychádzajú zo zvažovania riešení v rôznych krajinách, sú z hľadiska Slovenska prínosom. Odporúčame prezentovať tento postoj na zasadnutí Európskej hospodárskej komisie OSN.